ሦስቱ አገሮች ተቋርጦ በነበረው የህዳሴ ግድብ ላይ በካርቱም ሊወያዩ ነው
ኢትዮጵያ፣ ግብፅና ሱዳን ተቋርጦ በነበረው የህዳሴ ግድብ ላይ በካርቱም ውይይት ሊያደርጉ እንደሆነ ታወቀ፡፡ የውጭ ጉዳይ ሚኒስቴር ቃል አቀባይ አቶ መለስ ዓለም ሐሙስ መጋቢት 6 ቀን 2010 ዓ.ም. ጋዜጣዊ መግለጫ ሲሰጡ እንደተናገሩት፣ ሦስቱ አገሮች በህዳሴ ግድቡ ላይ የሚያደርጉት ውይይት ከመጋቢት 26 እስከ 27 ቀን 2010 ዓ.ም. በካርቱም ይካሄዳል፡፡  ውይይቱ የሚካሄደው በባለሙያዎች ደረጃ እንደሆነና የውይይቱ ዋነኛ ማጠንጠኛም በግድቡ አሞላልና አለቃቀቅ ላይ እንደሆነ ጠቁመዋል፡፡ ኢትዮጵያ፣ ግብፅና ሱዳን በህዳሴ ግድቡ አሞላልና አለቃቀቅ እንዲሁም አካባቢያዊ ተፅዕኖን በተመለከተ ውይይት ማድረግ ከመጀመሩ ከሁለት ዓመታት በላይ እንዳስቆጠሩ የሚታወስ ሲሆን፣ ኢትዮጵያ ውስጥ በተከሰተው የፖለቲካ ችግር ሳቢያ ውይይቱ ላልተወሰነ ጊዜ ተራዝሞ ነበር፡፡   የሦስትዮሽ ውይይቱ የሚካሄደው በባለሙያዎች ደረጃ እንደሆነና ባለሙያዎች የደረሱበት ጉዳይም ለመሪዎች እንደሚቀርብ አቶ መለስ ጠቁመዋል፡፡ ሦስቱ አገሮች በህዳሴ ግድቡ አሞላልና አለቃቀቅ እንዲሁም አካባቢያዊ ተፅዕኖን በተመለከተ የሚያጠና ዓለም አቀፍ  ተቋም መቅጠራቸው የሚታወስ ሲሆን፣ ኩባንያው በሚሠራባቸው የመነሻ ሐሳቦች ላይ ግብፅ የቅኝ ግዛት የውኃ ስምምነት የውይይቱ አካል እንዲሆን ያቀረበችውን ጥያቄ የኢትዮጵያ መንግሥት ውድቅ አድርጎታል፡፡  የአፍሪካ የመሪዎች ጉባዔ ተካሂዶ በነበረበት ጊዜ የሦስቱ አገሮች መሪዎች በጎንዮሽ ባደረጉት ስብሰባ፣ ተቋርጦ የነበረው ውይይት እንዲቀጥል ስምምነት ደርሰዋል፡፡ በዚህ ወቅትም መሪዎቹ ህዳሴ ግድቡ የአንድነትና የትብብር እንጂ ልዩነት የሚያመጣ ፕሮጀክት መሆን የለበትም በማለት፣ አጥኝ ቡድኑ ጥናቱን በሚያደርግባቸው ጉዳዮች ላይ ለመምከር ቀነ ቀጠሮ ይዘው ነበር፡፡   የህዳሴ ግድቡ የመሠረት ድንጋይ ከተጣለ ሰባተኛ ዓመቱን የያዘ ሲሆን፣ ግድቡ ከ60 በመቶ በላይ እንደተጠናቀቀ መረጃዎች ያመለክታሉ፡፡ ግድቡ በሙሉ አቅሙ ወደ ሥራ የሚገባበት ጊዜ በውል ባይታወቅም፣ የተወሰነው ክፍል ከሚቀጥለው ዓመት ጀምሮ ኃይል ማመንጨት እንደሚጀምር ለማወቅ ተችሏል፡፡ካርቱም የሚደረገው የባለሙያዎች ውይይት የስምምነቱ አካል እንደሆነ ለማወቅ ተችሏል፡፡ የህዳሴ ግድቡን በተመለከተ ግብፅ የተለያዩ አቋሞችን ስታራምድ ቆይታለች፡፡ ከወቅቱ የአገሪቱ ፕሬዚዳንት አብዱል ፈታህ አልሲሲ በፊት የነበሩ የግብፅ መሪዎች ግድቡን በኃይል እናፈርሳለን የሚል አቋም ይዘው እንደነበር አይዘነጋም፡፡ ፕሬዚዳንት አልሲሲም ‹‹የናይል ወንዝ የሞት ወይም የሽረት ጉዳይ ነው›› ማለታቸውን የተለያዩ ዘገባዎች ያመለክታሉ፡፡የኢትዮጵያ መንግሥት በበኩሉ ድህነትን የመቅረፍ ጉዳይ የሞትና የሽረት ጉዳይ ነው የሚል መግለጫ ሰጥቷል፡፡ አገሪቱን ከድህነት ለማውጣት ሲባልም በህዳሴ ግድቡ አማካይነት ኃይል ለማመንጨትና አገሪቱ ከድህነት ለመውጣት ለምታደርገው ትግል ዋነኛ ሞተር ተደርጎ እንደሚወሰድ የኢትዮጵያ መንግሥት በተደጋጋሚ ጊዜ ገልጿል፡፡በዓባይ ወንዝ ተጠቃሚ ከሆኑ አገሮች መካከል ሌላኛዋ አገር ሱዳን ስትሆን፣ የህዳሴ ግድቡን እንደምትደግፍ በተደጋጋሚ ጊዜ አስታውቃለች፡፡    ተቋርጦ የነበረው ውይይት እንዲቀጥል የተደረገው ከአፍሪካ ኅብረት የመሪዎች ጉባዔ ጎን ለጎን የሦስቱ አገሮች መሪዎች በሸራተን ሆቴል ባካሄዱት ስብሰባ እንደሆነ ታውቋል፡፡ በወቅቱ መሪዎች በደረሱት ስምምነት መሠረት ግድቡ የመተሳሰር እንጂ የመለያየት አይሆንም በማለት ጠንከር ያለ ውይይት አድርገው፣ ውይይቱ እንዲቀጥል ስምምነት ላይ መድረሳቸውን ለማወቅ ተችሏል፡፡